Γνωμοδότηση της Οικονομικής και Κοινωνικής Επιτροπής για:

- την «Ανακοίνωση της Επιτροπής στο Συμβούλιο, στο Ευρωπαϊκό Κοινοβούλιο και στην Οικονομική και Κοινωνική Επιτροπή "Η κανονιστική διαφάνεια στην εσωτερική αγορά για τις υπηρεσίες της κοινωνίας των πληροφοριών"», και - την «Πρόταση οδηγίας του Ευρωπαϊκού Κοινοβουλίου και του Συμβουλίου για τρίτη τροποποίηση της οδηγίας 83/189/ΕΟΚ για την καθιέρωση μιας διαδικασίας πληροφόρησης στον τομέα των τεχνικών προτύπων και προδιαγραφών» () (97/C 158/01)

Στις 14 Φεβρουαρίου 1997, και σύμφωνα με το άρθρο 100 Α της Συνθήκης περί ιδρύσεως της Ευρωπαϊκής Οικονομικής Κοινότητας, το Συμβούλιο αποφάσισε να ζητήσει γνωμοδότηση της Οικονομικής και Κοινωνικής Επιτροπής για τις ανωτέρω προτάσεις.

Το τμήμα βιομηχανίας, εμπορίου, βιοτεχνίας και υπηρεσιών, στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότησή του στις 3 Μαρτίου 1997 με βάση την εισηγητική έκθεση του κ. de Knegt.

Κατά την 344η σύνοδο ολομέλειάς της (συνεδρίαση της 19ης Μαρτίου 1997), η Οικονομική και Κοινωνική Επιτροπή υιοθέτησε με 41 ψήφους υπέρ και 4 ψήφους κατά την ακόλουθη γνωμοδότηση.

1. Εισαγωγή

1.1. Η πολιτική της Επιτροπής σχετικά με την κοινωνία των πληροφοριών καθορίζεται στο σχέδιο δράσης της «Η Ευρώπη και η κοινωνία των πληροφοριών». Στο πλαίσιο της γενικής αυτής πολιτικής για την κοινωνία των πληροφοριών, η Επιτροπή προσδιόρισε, τον Μάρτιο του 1995, τη ρυθμιστική πολιτική της σχετικά με τις υπηρεσίες της κοινωνίας των πληροφοριών, δηλαδή σχετικά με τις διάφορες υπηρεσίες που θα προσφέρονται στις λεωφόρους των πληροφοριών.

1.2. Σκοπός της εν λόγω πολιτικής είναι ότι η προσφορά στον καταναλωτή μιας πληθώρας υπηρεσιών με ηλεκτρονικά μέσα. Για να πραγματοποιηθεί αυτή η παροχή υπηρεσιών με τον ίδιο τρόπο σε όλα τα κράτη μέλη, είναι απαραίτητος ο συντονισμός της σε κοινοτικό επίπεδο.

2. Το έγγραφο της Επιτροπής

2.1. Η ανακοίνωση της Επιτροπής και η πρόταση οδηγίας του Συμβουλίου που τη συνοδεύει έχουν ως στόχο να καθιερώσουν σε κοινοτικό επίπεδο μια διαδικασία ενημέρωσης και διαβούλευσης για τα ενδεχόμενα μελλοντικά σχέδια ρυθμίσεων που αφορούν τις υπηρεσίες της κοινωνίας των πληροφοριών.

2.2. Οι υπηρεσίες αυτές παρουσιάζουν όλο και μεγαλύτερη ποικιλία και αντιπροσωπεύουν ένα ευρύ φάσμα, το οποίο περιλαμβάνει κυρίως ηλεκτρονικές εφημερίδες, εκπαίδευση, πώληση τουριστικών προϊόντων εξ αποστάσεως, ηλεκτρονική πώληση εξ αποστάσεως αγαθών και υπηρεσιών, νομικές και ιατρικές συμβουλές, διαλογικά παιχνίδια και διασκέδαση, ψυχαγωγία κλπ.

2.3. Όσον αφορά τις προκανονιστικές δραστηριότητες, η Επιτροπή αναφέρει ότι σε πολλά κράτη μέλη έχουν αρχίσει προκαταρκτικές εργασίες για την ανάλυση και την αξιολόγηση των μελλοντικών ρυθμιστικών αναγκών στους κόλπους της κοινωνίας των πληροφοριών και μνημονεύει συγκεκριμένα το Βέλγιο, τη Γερμανία, τη Δανία, τη Γαλλία, την Ιταλία, το Λουξεμβούργο, τις Κάτω Χώρες, τη Σουηδία, τη Φινλανδία και το Ηνωμένο Βασίλειο.

2.4. Η διαδικασία που καθορίζεται για τα σχέδια διατάξεων σχετικά με τα εμπορεύματα βάσει της οδηγίας 83/189/ΕΟΚ της 28ης Μαρτίου 1983 αποσκοπεί ακριβώς στη θέσπιση μιας τέτοιας διαδικασίας συντονισμού. Η υπερδεκαετής πείρα από την εφαρμογή αυτής της οδηγίας αποκαλύπτει την αποτελεσματικότητά της, κατά την έννοια ότι αποτελεί το πιο εύρρυθμο μέσο για την επίτευξη μιας ρυθμιστικής διαφάνειας. Η διοικητική συνεργασία που καθιερώνεται και οι διαδικασίες που περιγράφονται σ' αυτήν την οδηγία ανταποκρίνονται πλήρως στις σημερινές ανάγκες στον τομέα της κοινωνίας των πληροφοριών.

2.5. Η Επιτροπή προτείνει, συνεπώς, να διευρυνθεί το πεδίο εφαρμογής αυτής της οδηγίας, ώστε να καλύψει και τις ρυθμίσεις που αφορούν τις υπηρεσίες της κοινωνίας των πληροφοριών.

2.6. Η πρόταση για τη διεύρυνση της οδηγίας επιδιώκει διάφορους στόχους, και κυρίως:

- την όσο το δυνατόν καλή λειτουργία της εσωτερικής αγοράς και, συγκεκριμένα, την πρόληψη της δημιουργίας νέων εμποδίων, με την ανταλλαγή πληροφοριών τόσο μεταξύ των κρατών μελών όσο και μεταξύ αυτών και της Επιτροπής,

- την εξασφάλιση της καλύτερης προστασίας του κοινού συμφέροντος, με τον προσδιορισμό των αναγκών για κοινοτικές παρεμβάσεις που θα εξασφαλίζουν κατάλληλο και ισοδύναμο επίπεδο προστασίας σε όλα τα κράτη μέλη,

- τον καλύτερο προσδιορισμό της ανάγκης για νέες κοινοτικές ρυθμίσεις, με την αποτελεσματικότερη εφαρμογή της Συνθήκης, ιδίως των άρθρων της 52 και 59, και του κοινοτικού δικαίου, καθώς και με τη στενότερη συνεργασία μεταξύ των κρατών μελών,

- την απλοποίηση της συνεργασίας των δημόσιων αρχών κατά τη θέσπιση των κανονιστικών ρυθμίσεων,

- τη συμβολή στη σταθερότητα του ρυθμιστικού συστήματος,

- την καλύτερη ενημέρωση των αρμόδιων αρχών και των χρηστών και την αναγνώριση της δυνατότητας συμβολής τους στα σχέδια των ρυθμίσεων που ενδέχεται να σχετίζονται με αυτούς.

2.7. Ο προτεινόμενος μηχανισμός για την ύπαρξη διαφάνειας υιοθετεί τις διαδικαστικές διατάξεις που προβλέπονται στην οδηγία 83/189/ΕΟΚ και συγκεκριμένα:

- μια διαδικασία πληροφόρησης για τα σχέδια ρυθμίσεων που αφορούν τις ανωτέρω περιγραφόμενες υπηρεσίες,

- μια διαδικασία διαβούλευσης,

- μια επιτροπή από εκπροσώπους των κρατών μελών, η οποία υπάρχει ήδη δυνάμει της οδηγίας 83/189/ΕΟΚ όπου θα συνεδριάζουν οι εκπρόσωποι αυτοί.

2.8. Η πρόταση οδηγίας του Συμβουλίου για την τρίτη τροποποίηση της οδηγίας 83/189/ΕΟΚ είναι απόλυτα συμβατή με την αρχή της επικουρικότητας.

3. Γενικές παρατηρήσεις - Ανακοίνωση της Επιτροπής για τις υπηρεσίες της κοινωνίας των πληροφοριών

3.1. Η ΟΚΕ συμμερίζεται τη μέριμνα της Επιτροπής, στο πλαίσιο της γενικής πολιτικής της για την κοινωνία των πληροφοριών, να αναπτύξει ένα νομικό σύστημα, στο οποίο οι νέες υπηρεσίες που θα αναπτυχθούν χάρη στην κοινωνία των πληροφοριών θα μπορούν να ωφελούνται από τις δυνατότητες που παρέχει ο χώρος χωρίς εσωτερικά σύνορα.

3.2. Η ΟΚΕ υπογραμμίζει την άποψη της Επιτροπής ότι, κατά την περαιτέρω ανάπτυξη της κοινωνίας των πληροφοριών, δεν πρέπει να θιγούν επ' ουδενί οι θεμελιώδεις στόχοι γενικού συμφέροντος αλλά να ληφθούν δεόντως υπόψη τα κοινωνικά, τα κοινά και τα πολιτιστικά συμφέροντα.

3.3. Είναι σημαντικό το γεγονός ότι σε δέκα από τα δεκαπέντε κράτη μέλη έχουν ήδη αρχίσει προκαταρκτικές εργασίες, για να διαπιστωθεί κατά πόσο υπάρχει ανάγκη ειδικών ρυθμίσεων στο εσωτερικό της κοινωνίας των πληροφοριών. Κατά την άποψη της ΟΚΕ, το Συμβούλιο και τα κράτη μέλη πρέπει να συμφωνήσουν ότι σ' αυτό το ζήτημα είναι σημαντικό να συμβαδίσουν, κατά το δυνατόν, όλα τα κράτη μέλη.

3.4. Για να αποφευχθεί ο κατακερματισμός της εσωτερικής αγοράς, η Επιτροπή ναι μεν πιστεύει ότι πρέπει να υπάρξει συντονισμός των μελλοντικών δραστηριοτήτων, αλλά βρίσκει πρόωρο να παρουσιαστούν αναλυτικές προτάσεις για την εναρμόνισή τους. Η ΟΚΕ συμφωνεί απόλυτα με αυτή την άποψη της Επιτροπής.

3.5. Επειδή δεν είναι γενικά ακόμη αρκετά σαφές με ποια μορφή και με ποιο τρόπο μπορούν να εξελιχθούν στην αγορά αυτές οι νέες υπηρεσίες, δεν μπορεί να προσδιορισθεί ούτε η ανάγκη ούτε το περιεχόμενο αυτής της εναρμόνισης στο πλαίσιο της εσωτερικής αγοράς. Γι' αυτό η Επιτροπή προτείνει ο συντονισμός των μελλοντικών ρυθμιστικών δραστηριοτήτων να γίνει με την ανωτέρω περιγραφόμενη διαδικασία της ενημέρωσης, διαβούλευσης και διοικητικής συνεργασίας.

3.6. Η ΟΚΕ συμφωνεί με την προτεινόμενη διαδιακασία της ενημέρωσης, διαβούλευσης και διοικητικής συνεργασίας. Η ΟΚΕ υπογραμμίζει, επίσης, την ιδέα της Επιτροπής σύμφωνα με την οποία ο εθνικός νομοθέτης θα προβαίνει κατά το στάδιο του σχεδιασμού των ρυθμίσεων στη συγκέντρωση πληροφοριών από τις διοικητικές αρχές άλλων χωρών σχετικά με την κατάσταση που επικρατεί στα άλλα κράτη μέλη. Έτσι θα γίνει δυνατόν να αποφευχθούν οι καταστάσεις ανεξάρτητης διαμόρφωσης του ρυθμιστικού πλαισίου, όπου δεν λαμβάνεται καθόλου υπόψη η πείρα που έχει αποκτηθεί αλλού και οι επιπτώσεις της στους παρόχους υπηρεσιών και τους χρήστες που είναι εγκατεστημένοι σε άλλες χώρες.

3.7. Η ΟΚΕ συμφωνεί απόλυτα με την Επιτροπή ότι η ανάπτυξη των υπηρεσιών της κοινωνίας των πληροφοριών έχει μεγάλη σημασία για τους πολίτες της Ευρωπαϊκής Ένωσης και ότι οι δυνατότητες πρόσβασης πρέπει να είναι οι ίδιες για όλους. Το ίδιο ισχύει και για τις επιχειρήσεις, και ιδιαίτερα για τις μικρές και μεσαίες επιχειρήσεις και τις μικροεπιχειρήσεις.

3.8. Είναι ορθή η διαπίστωση της Επιτροπής ότι η διαφάνεια έχει μεγάλη σημασία για την ανάπτυξη των υπηρεσιών της κοινωνίας των πληροφοριών. Η ΟΚΕ είναι της γνώμης ότι το θέμα της διαφάνειας πρέπει να τονισθεί ευθύς εξ αρχής.

3.9. Η ΟΚΕ επιθυμεί να τονίσει ότι τα προγράμματα που θα αναπτυχθούν για την πρόσβαση στις υπηρεσίες της κοινωνίας των πληροφοφριών πρέπει να είναι φιλικά για τον χρήστη. Έρευνες σε διάφορα κράτη μέλη έχουν δείξει ότι οι σύγχρονες ηλεκτρονικές συσκευές (τηλεοράσεις, βίντεο, υπολογιστές κλπ.) είναι δύσκολες στο χειρισμό και τα εγχειρίδια με τις οδηγίες χρήσης δεν διακρίνονται από ιδιαίτερη σαφήνεια. Η ΟΚΕ καλεί την Επιτροπή να διασφαλίσει ότι οι οδηγίες χρήσης εκδίδονται σε όλες τις επίσημες γλώσσες.

3.10. Η ανάπτυξη των υπηρεσιών της κοινωνίας των πληροφοριών θα γίνει σταδιακά 7 είναι αδύνατο να προσδιορισθεί πόσο ακριβώς χρονικό διάστημα θα χρειαστεί για να επιτευχθεί ο τελικός στόχος. Προβλέπεται ότι η τεχνολογική ανάπτυξη θα συνεχισθεί και ότι κατά τη διαμόρφωση των υπηρεσιών της κοινωνίας των πληροφοριών θα αναπτυχθούν νέες ιδέες. Με αυτή την έννοια μπορεί να γίνει λόγος για μια συνεχή διεργασία, η οποία απαιτεί μια ανάλογη προσέγγιση.

3.11. Το σχετικό πλεονέκτημα είναι ότι έτσι η ανάπτυξη μπορεί να παρακολουθηθεί σε ικανοποιητικό βαθμό 7 έτσι δίδεται η δυνατότητα, όπου υπάρχει ανάγκη, να γίνονται διορθώσεις και να ζητηθεί από όλους τους ενδιαφερόμενους να παράσχουν εποικοδομητικές συμβολές. Στο μεταξύ, είναι απαραίτητη η υποβολή εκθέσεων σχετικά με την ανάπτυξη των υπηρεσιών της κοινωνίας των πληροφοριών και των σχετικών ρυθμίσεων. Η ΟΚΕ καλεί την Επιτροπή να δώσει προσοχή σ' αυτό το θέμα.

4. Γενικές παρατηρήσεις - Πρόταση για τρίτη τροποποίηση της οδηγίας 83/189/ΕΟΚ

4.1. Η ΟΚΕ επικροτεί την επιλογή της Επιτροπής, στην προσπάθειά της να αναπτύξει ένα νομικό πλαίσιο για την κοινωνία των πληροφοριών, να εντάξει σ' αυτό και την οδηγία 83/189/ΕΟΚ, διότι αυτή η οδηγία καθορίζει τις διαδικασίες για τα σχέδια προδιαγραφών εμπορευμάτων και διότι προβλέπει μια διαδικασία συντονισμού, από την οποία έχει ήδη αποκτηθεί αρκετή πείρα.

4.2. Αυτό συνεπάγεται ότι η οδηγία πρέπει να διευρυνθεί και ορισμένα άρθρα της να προσαρμοσθούν, ώστε να μπορεί να ισχύει και για τα αντικείμενα νόμων και κανόνων που αφορούν τις υπηρεσίες της κοινωνίας των πληροφοριών. Η Επιτροπή κάνει σχετικά συγκεκριμένες προτάσεις.

4.3. Η οδηγία 83/189/ΕΟΚ διέπει την ανταλλαγή πληροφοριών μεταξύ των κρατών μελών στον τομέα των τεχνικών προτύπων και της τυποποίησης. Τα κράτη μέλη οφείλουν να ενημερώνουν την Επιτροπή και τα άλλα κράτη μέλη για κάθε εθνικό σχέδιο τεχνικής προδιαγραφής που προτίθενται να εγκρίνουν.

4.4. Η πρόταση της Επιτροπής για τη διεύρυνση της οδηγίας 83/189/ΕΟΚ στο νομοθετικό και κανονιστικό πλαίσιο του τομέα των υπηρεσιών της κοινωνίας των πληροφοριών παρέχει τη δυνατότητα στους ενδιαφερόμενους να γνωρίσουν τις εξελίξεις σ' αυτόν τον τομέα.

4.5. Αν και η ΟΚΕ αντιλαμβάνεται ότι η πρόταση για τρίτη τροποποίηση της οδηγίας 83/189/ΕΟΚ αφορά μόνο την τεχνική πτυχή των ρυθμίσεων της οδηγίας είναι σημαντικό να επισημανθεί ότι τα πρότυπα, εκτός της κεφαλαιώδους σημασίας που έχουν για την καλή λειτουργία της εσωτερικής αγοράς, αποτελούν επίσης τη βάση για την ανάπτυξη αγαθών και μεθόδων υψηλής ποιότητας, που κυμαίνονται από προϊόντα οικιακής μέχρι προϊόντα βιομηχανικής χρήσης. Η δυνατότητα ενημέρωσης σχετικά με τις εξελίξεις σ' αυτόν τον τομέα είναι πολύ σημαντική για τις επιχειρήσεις, από τις πιο μεγάλες ως τις πιο μικρές, όπως άλλωστε και για τους πολίτες.

4.6. Η εκτενής ποικιλία των επιχειρήσεων που ανήκουν στον τομέα των ΜΜΕ καθιστά αδύνατη την ενεργό συμμετοχή τους σε όλες τις πτυχές της διεργασίας ανάπτυξης των υπηρεσιών της κοινωνίας των πληροφοριών. Το ίδιο ισχύει και για τις οργανώσεις των εργαζομένων και των καταναλωτών.

4.7. Γι' αυτό έχει σημασία να εφαρμοσθεί μια πολιτική ικανή να διατηρεί και να προάγει το ενδιαφέρον για την ανάπτυξη των υπηρεσιών της κοινωνίας των πληροφοριών.

4.8. Η Επιτροπή δημοσιεύει επί τακτικής βάσεως έκθεση για την πρακτική εφαρμογή της οδηγίας 83/189/ΕΟΚ. Η ΟΚΕ σημειώνει τη δήλωση της Επιτροπής ότι θα υποβάλλει εφεξής επισήμως και στην ΟΚΕ αυτήν την έκθεση.

4.9. Η ΟΚΕ διαπιστώνει ότι, σύμφωνα με το άρθρο 9 της οδηγίας 83/189, ένα κράτος μέλος δύναται να θεσπίσει τεχνικές προδιαγραφές για επείγοντες λόγους που αφορούν την προστασία της δημόσιας υγείας, την ασφάλεια ή την προστασία της ζωής και της υγείας των ζώων και των φυτών. Η Συνθήκη προβλέπει, επίσης, τη δυνατότητα λήψης επειγόντων μέτρων για λόγους προστασίας της δημόσιας τάξης.

Η ΟΚΕ επεξεργάζεται επίσης γνωμοδότηση για το Πράσινο Βιβλίο για την προστασία της ανθρώπινης αξιοπρέπειας στο πλαίσιο των οπτικοακουστικών υπηρεσιών και των υπηρεσιών πληροφόρησης και την ανακοίνωση της Επιτροπής για το παράνομο και βλαβερό περιεχόμενο στο Internet ().

Επειδή τέτοιου είδους προβλήματα θα παρουσιάζονται στα δίκτυα όλο και συχνότερα, η ΟΚΕ επιμένει να διευκρινίσει σαφέστερα η Επιτροπή τους μηχανισμούς και τα κριτήρια που θα μπορούν να χρησιμοποιούνται βάσει της επείγουσας διαδικασίας.

4.10. Βάσει της τρίτης τροπολογίας προστέθηκαν και στοιχεία στην οδηγία που προσανατολίζονται στην ανάπτυξη των υπηρεσιών της κοινωνίας των πληροφοριών. Η οδηγία, όπως και η ανωτέρω, είναι περίπλοκη αλλά μπορεί να καταστεί βατή (απλούστερη).

5. Ο συντονιστικός ρόλος της Επιτροπής

5.1. Η Επιτροπή έχει δημοσιεύσει μια σειρά εγγράφων σε σχέση με την ανάπτυξη της κοινωνίας των πληροφοριών (). Μεταξύ των εγγράφων αυτών υπάρχει μεγάλη σχέση. Ωστόσο, δεν είναι πάντοτε σαφές για την ΟΚΕ, και για άλλους, σε ποιο επίπεδο θα πραγματοποείται ο συντονισμός των δραστηριοτήτων που σχετίζονται με την ανάπτυξη των υπηρεσιών της κοινωνίας των πληροφοριών και ποιος θα είναι υπεύθυνος για αυτόν.

5.2. Όλα τα έγγραφα αναφέρονται, δικαίως, στη «διαφάνεια» της κοινωνίας των πληροφοριών. Έχει σημασία για όλους τους ενδιαφερόμενους να γνωρίζουν ποιοι συγκεκριμένοι υπάλληλοι της Επιτροπής είναι υπεύθυνοι για το συντονισμό του σημαντικού αυτού θέματος, ποιες υπηρεσίες ενέχονται και ποιες είναι οι εκάστοτε εξελίξεις.

6. Συμπεράσματα

6.1. Η ΟΚΕ μπορεί να συμφωνήσει με:

- την πολιτική της Επιτροπής να αναπτύξει νομοθετικό σύστημα προσαρμοσμένο στις υπηρεσίες της κοινωνίας των πληροφοριών,

- την προτεινόμενη διαδικασία της ενημέρωσης, διαβούλευσης και διοικητικής συνεργασίας,

- την προτεινόμενη τρίτη τροποποίηση της οδηγίας 83/189/ΕΟΚ.

7. Συστάσεις

7.1. Η ΟΚΕ συνιστά:

- τη συμμετοχή των εθνικών και περιφερειακών αρχών στην ανάπτυξη της κοινωνίας των πληροφοριών για την οποία η Επιτροπή πρέπει να παράσχει τα κατάλληλα κίνητρα,

- την παροχή, μέσω της παρουσίασης ενδιάμεσων εκθέσεων, ενημέρωσης σχετικά με την ανάπτυξη των υπηρεσιών της κοινωνίας των πληροφοριών και του ρυθμιστικού και κανονιστικού της πλαισίου,

- την παροχή κινήτρων για την ανάπτυξη εύχρηστων προγραμμάτων, τα οποία θα πρέπει να παρέχουν πρόσβαση στις υπηρεσίες της κοινωνίας των πληροφοριών,

- τη δημιουργία ενός βήματος συζητήσεων με θέμα την «Ανάπτυξη των υπηρεσιών της κοινωνίας των πληροφοριών» για τις οργανώσεις των εργαζομένων και των καταναλωτών, τις μικρές και μεσαίες επιχειρήσεις και τις μικροεπιχειρήσεις,

- τη σαφέστερη διευκρίνιση, από μέρους της Επιτροπής των μηχανισμών και των κριτηρίων που θα μπορούν να χρησιμοποιούνται βάσει της επείγουσας διαδικασίας,

- τον προσδιορισμό, μέσω ειδικής δημοσίευσης, των αρμόδιων υπαλλήλων της Επιτροπής για το συντονισμό της ανάπτυξης των υπηρεσιών της κοινωνίας των πληροφοριών, καθώς και των ενεχόμενων υπηρεσιών,

- τη δημιουργία ενός κέντρου ενημέρωσης για την «Ανάπτυξη των υπηρεσιών της κοινωνίας των πληροφοριών» προς όφελος των πολιτών,

- την όσο το δυνατόν συντομότερη, μετά την έγκριση από το Συμβούλιο, ολοκληρωμένη δημοσίευση της τρίτης τροποποίησης της οδηγίας 83/189/ΕΟΚ, συνοδευόμενης από μια κατατοπιστική αιτιολογική έκθεση.

Βρυξέλλες, 19 Μαρτίου 1997.

Ο Πρόεδρος της Οικονομικής και Κοινωνικής Επιτροπής

Tom JENKINS

() ΕΕ αριθ. C 307 της 16. 10. 1996, σ. 11.

() Έγγρ. COM(96) 487 τελικό.

() Έγγρ. COM(96) 395 τελικό «Από την Κέρκυρα στο Δουβλίνο» και «Oι επιπτώσεις της κοινωνίας των πληροφοριών στις πολιτικές της Ευρωπαϊκής Ένωσης - Η προετοιμασία των επόμενων σταδίων» 7

Έγγρ. COM(96) 359 τελικό «Η τυποποίηση και η παγκόσμια κοινωνία των πληροφοριών: η ευρωπαϊκή προσέγγιση» 7

Έγγρ. COM(96) 389 τελικό «Πράσινο Βιβλίο - Ζωή και εργασία στην κοινωνία των πληροφοριών: Πρώτα οι πολίτες» 7

Έγγρ. COM(96) 392 τελικό «Η κανονιστική διαφάνεια στην εσωτερική αγορά για τις υπηρεσίες της κοινωνίας των πληροφοριών» και «Πρόταση οδηγίας του Ευρωπαϊκού Κοινοβουλίου και του Συμβουλίου για τρίτη τροποποίηση της οδηγίας 83/189/ΕΟΚ για την καθιέρωση μιας διαδικασίας πληροφόρησης στον τομέα των τεχνικών προτύπων και προδιαγραφών».